ΓΡΑΠΤΗ ΕΡΩΤΗΣΗ E-1168/97 υποβολή: Gerardo Fernαndez-Albor (PPE) προς την Επιτροπή (3 Απριλίου 1997)

Θέμα: Δημοσίευση Oδηγών για την ανάπτυξη της υπαίθρου

Λαμβάνοντας υπόψη την έλλειψη πληροφοριών του πληθυσμού της υπαίθρου όσον αφορά τις δυνατότητες και τα μέσα που υπάρχουν σε εθνικό και κοινοτικό επίπεδο για την προώθηση των οικονομικής φύσεως πρωτοβουλιών έχουν αρχίσει να συγγράφονται και να διανέμονται Οδηγοί για την ανάπτυξη της υπαίθρου σε ορισμένες περιφέρειες της Κοινότητας.

Οι Οδηγοί αυτοί αποτελούν ένα χρήσιμο αποτελεσματικό και δυναμικό μέσο για την αντιμετώπιση προβλημάτων τα οποία εμφανίζονται κατά την εφαρμογή αναπτυξιακών προγραμμάτων που διασφαλίζουν και βελτιώνουν το εισόδημα του πληθυσμού της υπαίθρου χώρας μέσω παροχής ενισχύσεως στις διαφοροποιημένες οικονομικές δραστηριότητες της υπαίθρου και μέσω της δημιουργίας δυνατοτήτων για ένα σύγχρονο αγροτικό ιστό ως άξονα της οικονομίας στις περιοχές αυτές.

Δεδομένου ότι οι Οδηγοί αυτοί είχαν τόση επιτυχία προτίθεται η Επιτροπή να προωθήσει την εκπόνηση και διανομή των Οδηγών αυτών τόσο σε περιφερειακό επίπεδο όσο και σ' εκείνο της υπαίθρου χώρας, ενσωματώνοντάς τους σαφώς σε μια νέα κοινοτική πολιτική πρακτικής ενημέρωσης της υπαίθρου ούτως ώστε να συνδυαστούν με τον στόχο αναχαιτίσεως του ρεύματος εγκαταλείψεως της υπαίθρου;

Aπάντηση του κ. Fischler εξ ονόματος της Επιτροπής (25 Απριλίου 1997)

Η Επιτροπή γνωρίζει την ύπαρξη ορισμένων οδηγών για τα διάφορα κοινοτικά όργανα σχετικά με τη χρηματοδότηση ενεργειών που συμβάλλουν στην ανάπτυξη των αγροτικών περιοχών. Η Επιτροπή συμφωνεί με την άποψη του Αξιότιμου Μέλους του Κοινοβουλίου σχετικά με τη χρησιμότητα της διάδοσης αυτών των πληροφοριών και, γενικότερα, με τη σημασία που έχει μια καλύτερη πληροφόρηση του πληθυσμού της υπαίθρου.

Στο πλαίσιο αυτό η Επιτροπή αρχίζει να εφαρμόζει μια πολιτική πληροφόρησης για την αγροτική ανάπτυξη. Μεταξύ των διαφόρων ενεργειών που προβλέπονται γι' αυτό το σκοπό, η Επιτροπή προτίθεται να καταρτίσει μία βασική τεκμηρίωση για τις κοινοτικές ενέργειες υπέρ της αγροτικής ανάπτυξης, μεριμνώντας για την πολύ ευρεία διάδοσή της και χρησιμοποιώντας τα πλέον κατάλληλα μέσα (φυλλάδια, βίντεο, Internet, κλπ). Στο πλαίσιο αυτής της πολιτικής πληροφόρησης, θα καταστεί δυνατό να γίνουν γνωστοί οι οδηγοί στους οποίους αναφέρεται το Αξιότιμο Μέλος του Κοινοβουλίου.

Τέλος, πρέπει να υπενθυμιστεί ότι, στο πλαίσιο της κοινοτικής πρωτοβουλίας για την αγροτική ανάπτυξη Leader, διαδίδονται λεπτομερείς και συγκεκριμένες πληροφορίες σε μεγάλη κλίμακα από την εταιρία Ευρωπαϊκή Ένωση για την πληροφόρηση και την τοπική ανάπτυξη, με την οποία έχει συναφθεί σύμβαση και η οποία είναι επιφορτισμένη με τη διαχείριση του ευρωπαϊκού παρατηρητηρίου Leader. Οι πληροφορίες αυτές, οι οποίες συνίστανται σε διάφορες δημοσιεύσεις, δελτία και θέση στο Internet, που καλείται αγροτική Ευρώπη, βρίσκεται στη διάθεση πολλών χιλιάδων φορέων της αγροτικής ανάπτυξης σε όλη την Κοινότητα.

Τέλος, η Επιτροπή κατέχει το δικό της δίκτυο πληροφόρησης στον αγροτικό κόσμο: το δίκτυο «σταυροδρόμια πληροφόρησης και αγροτικής αναζωογόνησης», του οποίου ο ρόλος έγκειται ακριβώς στη διάδοση της πληροφόρησης που αφορά την Ευρώπη στους διαφόρους τομείς της αγροτικής κοινωνίας. Υπάρχουν σήμερα περίπου 90 σταυροδρόμια, κατανεμημένα στις αγροτικές περιοχές της Ευρώπης, στο πλαίσιο προϋπαρχόντων οργανισμών, οι οποίοι έχουν αναγνωρισμένη πείρα σε θέματα πληροφόρησης στον τομέα της αγροτικής ανάπτυξης. Αποστέλλεται κατάλογος απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου ο οποίος περιλαμβάνει τα στοιχεία τα σχετικά με όλα τα σταυροδρόμια.